**MEDNARODNI SIMPOZIJ OB 200-LETNICI ROJSTVA BLAŽA KOCENA IN 10. KOCENOVO SOBOTO**

**NAVODILA AVTORJEM ZA PRIPRAVO PRISPEVKOV**

Vsi sprejeti prispevki bodo objavljeni v zborniku simpozija. Pred pošiljanjem prispevka priporočamo, da ga jezikovno pregledate. Uredniški odbor zbornika sestavljajo člani Uredniškega in Strokovnega odbora mednarodnega simpozija. Recenzijo prispevkov bodo opravili člani Strokovnega odbora in člani Uredniškega odbora zbornika. Prosimo, da uporabite predlogo za pripravo prispevkov (Priloga).1.

**Obvezne sestavine prispevka**

NASLOV PRISPEVKA V SLOVENSKEM JEZIKU(Kratek in jedrnat)

Naslov prispevka v angleškem jeziku

Ime in priimek avtorja, soavtorja (Pripišite morebitni znanstveni naziv avtorja/soavtorja (mag., dr.).

Elektronski naslov avtorja, soavtorja

Ime organizacije avtorja, soavtorja

Povzetek: v povzetku kratko in jasno povzemite vsebino celotnega prispevka. Vsebovati mora vodilno zamisel, namen in glavne ugotovitve ter sklepe prispevka. Povzetek naj sestavlja največ 250 besed.

Ključne besede: zapišite največ tri ključne besede, ki najbolje opisujejo vsebino vašega prispevka.

Abstract: Abstract je povzetek v angleškem jeziku. Poskrbite za kakovosten prevod povzetka v angleščino.

Keywords: zapišite največ tri ključne besede v angleškem jeziku.

**Besedilo**   
Prispevek naj ima naslove poglavij označene z arabskimi številkami (1. Uvod, 2. Primer dobre prakse, 3. Sklep ...). Razdelitev prispevka na poglavja je obvezna. Naslovi poglavij naj bodo čim krajši. Zapis naj bo enostaven, brez oblikovanja, poravnave, podčrtavanja in podobno (uporabi predlogo).Avtor lahko označi krepki (bold) ali ležeči (italic) zapis. Dolžina strokovnega prispevka naj ne presega osem strani (skupaj z prilogami).Izogibajte se splošnim trditvam, kraticam in okrajšavam; pišite v tretji osebi.

1. Uvod  
V uvodu opišite glavni namen in cilje prispevka, vašo vodilno zamisel in uporabo pristopov za razvijanje učenčevih in dijakovih zmožnosti. Na koncu uvoda nakažite, kako boste v nadaljevanju obravnavali prikazano problematiko in njeno praktično uporabnost.

2. Osrednji del prispevka  
V osrednjem delu se omejite na praktične dejavnosti v okviru vzgojno-izobraževalnega procesa. Zapišite nova spoznanja, ki ste jih pridobili s takšnim poukom. Bralca opozorite na nove pristope in poudarite kakovost le-teh. Posebno pozornost namenite uporabljenim virom. V besedilu naj bodo viri in citiranje označeni po navodilih o citiranju, ki se sklicuje na poglavje Viri in literatura, kjer je pravilen zapis vira. Dobesedno navajanje (citiranje) delov tujega besedila mora biti v navednicah ali kako drugače jasno označeno in z ustreznim sklicevanjem na stran v viru. Citat (dobesedno navajanje) mora biti smiselni del avtorjeve razprave (podkrepitev, dopolnitev, navajanje podobnih raziskav ali praks ...). Uporaba slik in preglednic naj bo smiselna in pregledna. Besedilo morajo dopolnjevati, zato se v prispevku sklicujte nanje in jih opišite. Vsaka slika oz. preglednica mora biti jasno označena in opisana (pod sliko zapišite npr. Slika 3: Učenci se učijo učiti).Če je avtor prispevka tudi avtor prilog, ni potrebno pod vsako fotografijo zapisovati imena avtorja. Upoštevajte avtorske pravice objavljenih del (npr. pri fotografijah). Pod vsako slikovno prilogo je poleg naslova slike potrebno zapisati ime avtorja. Primer: Slika 5. Dijaki merijo pretok vode. Avtor: Jože Novak. Prispevajte k uveljavljanju strokovnih izrazov v slovenskem jeziku.

3. Sklep  
V sklepu kratko in razumljivo zapišite lastne ugotovitve in rešitve ter njihove prednosti in pomanjkljivosti. Navedite nekaj predlogov za prihodnje delo. Zaključek naj ne bo povzetek prispevka.

4. Viri in literatura  
Uporabljeni viri (vsaj trije) naj bodo navedeni po abecednem redu priimkov prvih avtorjev oziroma po naslovih del neznanih avtorjev. Npr.:

1. Novak, A. (2017): Naslov članka, Ime revije, letn. 31, št. 3, str. 231–239.

2. Novak, A. (2018): Naslov knjige, Založnik, Kraj.

3. Novak, A., Novak, M. (2019): Naslov prispevka. V Naslov zbornika. Kraj. Založnik.

4. www.zrss.si/.../konkretno(citirano 1. 4. 2019).

Za dodatno razlago o načinu citiranja uporabite predlog citiranja, kot je zapisan na spletni strani oddelka za geografijo Filozofske fakultete Univerze v Ljubljanihttp://geo.ff.uni-lj.si/sites/geo.ff.uni-lj.si/files/DatotekeVsebin/Knjiznica/navodila\_za\_navajanje\_virov\_in\_literature\_0.pdf).

**Recenziranje prispevkov**

Prispevek se v zborniku objavi le ob pozitivni recenziji. Recenzijski postopek je anonimen. Če recenzent zahteva popravek ali dopolnilo, uredništvo avtorju prispevek vrne z zahtevo po odpravi pomanjkljivosti. Uredništvo lahko na predlog urednika ali recenzenta zavrne objavo prispevka.

**Avtorske pravice**  
Avtor z oddajo potrjuje, da je prispevek napisan v knjižnem jeziku, da upošteva pravopisno in slovnično normo, da je izvirnik, da ni protipraven v Republiki Sloveniji in da ne krši nobenega avtorskega dela ali druge lastninske pravice. Avtorji morajo za slikovne priloge, za katere nimajo avtorskih pravic, priložiti fotokopijo dovoljenja za objavo, ki so ga pridobili od lastnika avtorskih pravic. Vse moralne avtorske pravice poslanega prispevka pripadajo avtorju. Materialne avtorske pravice reproduciranja in distribuiranja v Sloveniji in drugih državah pa avtor brezplačno, enkrat za vselej, za vse primere, za neomejene naklade in za vse obstoječe in prihodnje medije neizključno prenese na izdajatelja.

**Sprejemanje prispevkov**  
Avtor z oddajo prispevka potrjuje, da je seznanjen spravili objave in da se z njimi v celoti strinja, vključno z delom, ki se nanaša na avtorske pravice. Prav tako z oddajo prispevka avtor zagotavlja, da ima dovoljenje staršev in zakonitih zastopnikov za objavo fotografij otrok.

**Oblikovne in tehniške zahteve**  
Prispevki naj bodo zapisani v programu Word. Fotografije in ostale priloge morajo biti v ločljivosti vsaj 240 pik na cm (600 pik na palec), v formatu .png ali .jpg. Slikovne in druge priloge naj bodo vstavljene med besedilom.

**Naslov dokumenta**   
Naslovite s svojim priimkom (Novak.doc). Če zaradi velikosti dokumenta nastanejo težave s pošiljanjem, se pravočasno obrnite na uredništvo, da se dogovorimo za najprimernejši način oddaje prispevka.

**Predstavitev prispevkov**  
Vsi izbrani avtorji bodo predstavili svoje prispevke na Mednarodnem simpoziju. Vabljeni tuji predavatelji predstavijo svoj prispevek v angleščini. Za vse slovenske avtorje velja, da bodo predstavitve potekale v slovenskem jeziku. Izbrani avtor lahko izbira med dvema možnostma predstavitve (predavanje ali predstavitev preko videokonferenčne zveze). Svojo izbiro prijavi skupaj z oddajo prispevka. Število referentov in udeležencev na konferenci bo omejeno skladno s kapacitetami.